รัฐบาลไทย-ข่าวทำเนียบรัฐบาล-นายกฯ เปิดงานสัมมนาการบริหารจัดการน้ำนานาชาติ ไทยเน้นย้ำความมั่นคงด้านทรัพยากรน้ำอย่างยั่งยืนและเป็นระบบ เพื่อป้องกันและบรรเทาความเดือดร้อนของประชาชน
วันพฤหัสบดีที่ 16 มิถุนายน 2565
นายกฯ เปิดงานสัมมนาการบริหารจัดการน้ํานานาชาติ ไทยเน้นย้ําความมั่นคงด้านทรัพยากรน้ําอย่างยั่งยืนและเป็นระบบ เพื่อป้องกันและบรรเทาความเดือดร้อนของประชาชน
นายกฯ เปิดงานสัมมนาการบริหารจัดการน้ํานานาชาติ ไทยเน้นย้ําความมั่นคงด้านทรัพยากรน้ําอย่างยั่งยืนและเป็นระบบ เพื่อป้องกันและบรรเทาความเดือดร้อนของประชาชน
วันนี้ (วันพฤหัสบดีที่ 16 มิถุนายน 2565) เวลา 11.20 น. ณ โรงแรมมิราเคิล แกรนด์ คอนเวนชั่น กรุงเทพฯ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานและกล่าวปาฐกถาในพิธีเปิดงานสัมมนาการบริหารจัดการน้ํานานาชาติ “Water and Waste Management International Conference & Expo Thailand: Water for Life” ซึ่งมีเนื้อหาเกี่ยวกับการบริหารจัดการน้ําอย่างยั่งยืน นายธนกร วังบุญคงชนะ โฆษกประจําสํานักนายกรัฐมนตรี เปิดเผยสาระสําคัญ ดังนี้
นายกรัฐมนตรียินดีที่ได้เป็นประธานการสัมมนาการบริหารจัดการน้ํานานาชาติ ประจําปี 2565 ซึ่งประเทศไทยเป็นเจ้าภาพ ชื่นชม คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ ประธานโครงการบริหารจัดการน้ําโดยชุมชน ตามแนวพระราชดําริ และทุกฝ่ายที่เกี่ยวข้อง ที่ร่วมกันขับเคลื่อนโครงการฯ จนประสบความสําเร็จและเกิดผลเป็นรูปธรรม เกิดหลักสูตรการศึกษา “ชลกร” ในวิทยาลัยอาชีวะเกษตรเป็นครั้งแรกในประเทศไทย รวมถึงการผลักดันให้ประเทศไทยเป็นเจ้าภาพจัดการสัมมนาฯ ในครั้งนี้
รัฐบาลให้ความสําคัญกับการบริหารจัดการทรัพยากรน้ําอย่างเป็นระบบและยั่งยืน โดยกําหนดเป็นวาระเร่งด่วนของประเทศ และน้อมนําหลักปรัชญาของเศรษฐกิจพอเพียง และแนวพระราชดําริด้านการบริหารจัดการทรัพยากรน้ํามาเป็นเข็มทิศในการอนุรักษ์ ฟื้นฟู และใช้ประโยชน์จากน้ําตามแผนแม่บทการบริหารจัดการทรัพยากรน้ํา 20 ปี (พ.ศ. 2561 -2580) ซึ่งมีเป้าหมายให้ทุกหมู่บ้านมีน้ําสะอาดอุปโภคบริโภค น้ําเพื่อการผลิตมั่นคง ความเสียหายจากอุทกภัยลดลง คุณภาพน้ําอยู่ในเกณฑ์มาตรฐาน และบริหารจัดการน้ําอย่างยั่งยืนภายใต้การพัฒนาอย่างสมดุล โดยมีกลไกในการขับเคลื่อนแผนแม่บทที่สําคัญ ได้แก่ คณะกรรมการทรัพยากรน้ําแห่งชาติ กองอํานวยการน้ําแห่งชาติ โดย พลเอก ประวิตร วงษ์สุวรรณ รองนายกรัฐมนตรี และคณะกรรมการลุ่มน้ําทั้ง 22 ลุ่มน้ําของประเทศ และมีเครื่องมือสําคัญในการขับเคลื่อน 6 เครื่องมือ ได้แก่ 1) แผนแม่บทการบริหารจัดการทรัพยากรน้ํา 2) พระราชบัญญัติทรัพยากรน้ํา พ.ศ. 2561 3) ระบบบูรณาการแผนงานและโครงการไทย วอเตอร์ แพลน (Thai Water Plan) 4) ผังน้ําและการใช้ประโยชน์ที่ดินในขอบเขตผังน้ํา 5) ปฏิทินการบริหารจัดการทรัพยากรน้ํา และ 6) ศูนย์ข้อมูลน้ําแห่งชาติ
นายกรัฐมนตรี กล่าวว่า รวมทั้งรัฐบาลได้ดําเนินนโยบายในการพัฒนากลไกและส่งเสริมการใช้นวัตกรรมด้านน้ํา เพื่อสนับสนุนการขับเคลื่อนโมเดลเศรษฐกิจ BCG ลดการใช้ และเพิ่มการหมุนเวียนน้ําในทุกภาคการผลิต รวมทั้งสื่อสารข้อมูลสร้างความตระหนักถึงการใช้น้ําอย่างประหยัดและรู้คุณค่า ตลอดจนส่งเสริมการมีส่วนร่วมของประชาชนในการอนุรักษ์ ฟื้นฟู และดูแลรักษาป่าต้นน้ํา การกักเก็บน้ําอย่างเหมาะสม เพื่อสร้างหลักประกันการเข้าถึง และใช้ประโยชน์จากน้ําอย่างเป็นมิตรกับสิ่งแวดล้อม ซึ่งจากการดําเนินการทั้งหมดนี้ ส่งผลให้ตั้งแต่ปี 2562 - 2564 มีสถิติความเสียหายจากอุทกภัยลดลง และในปี 2563 - 2564ไม่มีพื้นที่ที่ต้องประกาศว่าเป็นเขตประสบภัยแล้ง นอกจากนี้ รัฐบาลยังเดินหน้าพัฒนาแหล่งกักเก็บน้ํา และสนับสนุนโครงการในพระราชดําริที่เกี่ยวข้อง ทั้งนี้เพื่อให้ประเทศไทยมีความมั่นคงด้านทรัพยากรน้ําอย่างยั่งยืน และเพื่อป้องกันและบรรเทาความเดือดร้อนของประชาชน
นายกรัฐมนตรีเน้นย้ําว่า การบริหารจัดการทรัพยากรน้ําทั้งระบบจะสําเร็จได้ต้องอาศัยความร่วมมือจากทุกภาคส่วน โดยสิ่งสําคัญคือ มีองค์ความรู้ แลกเปลี่ยนเรียนรู้ และร่วมกันบริหารจัดการทรัพยากรน้ําทั้งภายในประเทศ และกับพันธมิตรต่างประเทศ ซึ่งเป็นปัจจัยสําคัญที่เร่งให้สัมฤทธิ์ผล รัฐบาลจึงได้เน้นย้ําให้หน่วยงานหลักที่เกี่ยวข้องบูรณาการองค์ความรู้กับทุกหน่วยงาน และองค์กร เพื่อร่วมกันพัฒนาศักยภาพคณะกรรมการลุ่มน้ํา และเครือข่ายองค์กรผู้ใช้น้ํา ให้เป็นข้อกลางที่แข็งแรงและยืดหยุ่น เชื่อมโยงการบริหารจัดการทรัพยากรน้ําของประเทศให้สัมฤทธิ์ผล รวมถึงเสริมสร้างศักยภาพของภาครัฐและภาคเอกชน และสื่อสารให้ประชาชนเข้าใจ เข้าถึงข้อมูล และร่วมเป็นพลังในการบริหารจัดการทรัพยากรน้ําของประเทศไทยและของโลกที่แข็งแรงต่อไป
โดยนายกรัฐมนตรีได้อวยพรให้การสัมมนาประสบความสําเร็จ เกิดการแลกเปลี่ยนเรียนรู้องค์ความรู้ การเก็บน้ํา การใช้น้ํา รวมถึงการจัดหาน้ําให้ตรงตามความต้องการ และอาชีพของประชาชน เป็นคุณูปการแก่ทุกฝ่ายเพื่อประโยชน์ของทุกประเทศ
อนึ่ง งานสัมมนาการบริหารจัดการน้ํานานาชาติ ปี 2565 จัดขึ้นที่ประเทศไทยเป็นครั้งแรก ระหว่างวันที่ 16 - 17 มิถุนายน 2565 โดยได้รับความร่วมมือจากหน่วยงานภาครัฐและเอกชนของไทย รวมถึงผู้เชี่ยวชาญด้านน้ําจากหลายประเทศ ทั้งนี้ เพื่อให้บุคลากรที่เกี่ยวข้องได้รับองค์ความรู้ด้านการบริหารจัดการน้ําที่เป็นสากล และสานต่อแนวพระราชดําริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร